
บันทึก
หลักการและเหตุผล
ประกอบร่างข้อบัญญัติขององค์การบริหารส่วนตำบลนาเรียง
เรื่อง  การควบคุมการเลี้ยงสัตว์หรือปล่อยสัตว์  พ.ศ. 2551
*****************
หลักการ

เพื่อปฏิบัติการให้เป็นไปตามความในมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติมถึง (ฉบับที่ 5) พ.ศ. 2546 มาตรา  7 มาตรา 20 มาตรา  54
มาตรา 55  มาตรา 58  และมาตรา 63  แห่งพระราชบัญญัติการสาธารณสุข  พ.ศ.2535  ประกอบกับกฎกระทรวง  ฉบับที่  2  (พ.ศ.  2536)  ออกตามความในพระราชบัญญัติการสาธารณสุข พ.ศ.2535  องค์การบริหารส่วนตำบลนาเรียง โดยคณะสมาชิกสภาองค์การบริหารส่วนตำบลขอเสนอ
ร่างข้อบัญญัติ  เรื่อง  การควบคุมการเลี้ยงสัตว์หรือปล่อยสัตว์  พ.ศ.  2551  ต่อสภาองค์การบริหารส่วนตำบลนาเรียงเพื่อพิจารณาเห็นชอบ  และนายอำเภอพรหมคีรี  เพื่อเห็นชอบและประกาศใช้เป็นข้อบัญญัติองค์การบริหารส่วนตำบลนาเรียง
เหตุผล

ตามมาตรา 67 (2), (3), (7), แห่ง  พระราชบัญญัติสภาตำบลและองค์การบริหารส่วนตำบล 
พ.ศ. 2537  แก้ไขเพิ่มเติม ถึง (ฉบับที่ 5)  พ.ศ. 2546  กำหนดให้องค์การบริหารส่วนตำบล มีหน้าที่ รักษาความสะอาดของถนน ทางเดิน ที่สาธารณะ กำจัดมูลฝอยและสิ่งปฏิกูล ป้องกันโรคและระงับโรคติดต่อ และมีหน้าที่คุ้มครอง ดูแล  และรักษาทรัพยากรธรรมชาติและสิ่งแวดล้อม  จึงมีความ
จำเป็นต้องออกข้อบัญญัติองค์การบริหารส่วนตำบลเพื่อบังคับใช้ต่อไป
ข้อบัญญัติองค์การบริหารส่วนตำบลนาเรียง
เรื่อง  การควบคุมการเลี้ยงสัตว์หรือปล่อยสัตว์
พ.ศ.  2551
*************

อาศัยอำนาจตามความในมาตรา  4  มาตรา  29  มาตรา  30  แห่งพระราชบัญญัติ
สาธารณสุข พ.ศ.2535  องค์การบริหารส่วนตำบลนาเรียงโดยความเห็นชอบจากสภาองค์การบริหารส่วนตำบลนาเรียง และโดยความเห็นชอบของนายอำเภอพรหมคีรี  จึงตราข้อบัญญัติไว้ดังนี้

ข้อ 1  ข้อบัญญัตินี้ให้เรียกว่า  “ข้อบัญญัติองค์การบริหารส่วนตำบลนาเรียงเรื่อง การควบคุมการเลี้ยงสัตว์หรือปล่อยสัตว์ พ.ศ. 2551”  

ข้อ 2  ข้อบัญญัตินี้ให้ใช้บังคับในเขตองค์การบริหารส่วนตำบลนาเรียง  นับแต่วันถัดจากวันที่ได้ประกาศไว้โดยเปิดเผยที่สำนักงานองค์การบริหารส่วนตำบลแล้ว  เจ็ดวัน

ข้อ 3  ในข้อบัญญัตินี้

“การเลี้ยงสัตว์” หมายความว่า การมีสัตว์ไว้ในครอบครอง และดูแลเอาใจใส่บำรุงรักษาตลอดจนให้อาหารเป็นอาจิณ

“การปล่อยสัตว์” หมายความว่า การสละการครอบครองสัตว์ หรือปล่อยให้อยู่นอกสถานที่เลี้ยงโดยปราศจากการควบคุม

“สถานที่เลี้ยงสัตว์” หมายความว่า คอกสัตว์ กรงสัตว์ หรือที่เลี้ยงสัตว์

“เจ้าพนักงานท้องถิ่น” หมายความว่า นายกองค์การบริหารส่วนตำบลนาเรียง

“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจาก
รัฐมนตรีว่าการ กระทรวงสาธารณสุข ให้ปฏิบัติตาม พระราชบัญญัติการสาธารณสุข พ.ศ. 2535

ข้อ 4  ในพื้นที่ในเขตองค์การบริหารส่วนตำบลนาเรียง  เป็นเขตควบคุมการเลี้ยงสัตว์ดังต่อไปนี้


(1)  สุนัข


(2)  แมว


(3)  งู


(4)  จระเข้


(5)  ปลา หรือปลาดุร้าย


(6)  สัตว์มีพิษและสัตว์ดุร้ายต่างๆ


      ให้เจ้าพนักงานท้องถิ่นมีอำนาจกำหนดประเภทและชนิดสัตว์ที่ต้องควบคุม
การเลี้ยงเพิ่มเติม  ทั้งนี้  โดยอาจควบคุมการเลี้ยงเฉพาะในเขตท้องที่หนึ่งหรือเต็มพื้นที่องค์การบริหารส่วนตำบลนาเรียง

ข้อ 5  นอกจากการเลี้ยงสัตว์ตามปกติวิสัยแล้ว  เจ้าของสัตว์จะต้องปฏิบัติ  ดังต่อไปนี้


(1)  จัดให้มีสถานที่เลี้ยงสัตว์ที่มั่นคงแข็งแรงตามความเหมาะสมแก่ประเภทและชนิดของสัตว์และขนาดเพียงพอแก่การดำรงชีวิตของสัตว์มีแสงสว่างและการระบายอากาศที่เพียงพอ  มีระบบการระบายน้ำที่ถูกสุขลักษณะ  และมีระบบบำบัดของเสียที่เกิดขึ้นอย่างถูกสุขลักษณะ


(2)  รักษาสถานที่เลี้ยงสัตว์ให้สะอาดอยู่เสมอ


(3)  กำจัดซากสัตว์และมูลสัตว์ให้ถูกสุขลักษณะ


(4)  จัดให้มีการสร้างเสริมภูมิคุ้มกันโรคในสัตว์  เพื่อป้องกันโรคติดต่อจากสัตว์มา
สู่คนโดยสัตวแพทย์


(5)  ให้เลี้ยงสัตว์ภายในสถานที่ของตน


(6)  ไม่เลี้ยงสัตว์ในสถานที่ที่เจ้าพนักงานท้องถิ่นกำหนด

ข้อ 6  ในกรณีที่มีเหตุควรสงสัยว่าสัตว์ที่เลี้ยงนั้นเป็นโรคอันอาจเป็นอันตรายแก่สุขภาพของบุคคลทั่วไป  ให้เจ้าของสัตว์แยกกักสัตว์นั้นไว้ต่างหากและแจ้งให้สัตวแพทย์ขององค์การบริหารส่วนตำบลนาเรียงหรือสำนักงานปศุสัตว์อำเภอทราบ  และต้องปฏิบัติตามคำแนะนำของสัตวแพทย์

ข้อ 7  ให้เจ้าพนักงานท้องถิ่น  มีอำนาจกำหนดการเลี้ยงหรือปล่อยสัตว์  หรือ ห้ามเลี้ยงหรือปล่อยสัตว์เฉพาะเขตควบคุมการปล่อยสัตว์  เฉพาะในเขตท้องที่หนึ่ง  หรือเต็มพื้นที่องค์การบริหารส่วนตำบลนาเรียง


ความในวรรคหนึ่งไม่ใช้บังคับแก่การปล่อยสัตว์เพื่อการกุศลตามประเพณี


ข้อ 8  เจ้าของสัตว์จะต้องควบคุม ดูแลสัตว์ของตนมิให้ก่ออันตราย  หรือก่อเหตุรำคาญแก่ผู้อื่น

ข้อ 9  ห้ามมิให้ผู้ใดเลี้ยงหรือปล่อยสัตว์  ตามข้อ 5  ในที่สาธารณะซึ่งอยู่ภายในเขตองค์การบริหารส่วนตำบลนาเรียง

ข้อ 10  ในกรณีที่เจ้าพนักงานท้องถิ่นหรือพนักงานเจ้าหน้าที่  หรือเจ้าพนักงานสาธารณสุข  หรือสัตวแพทย์พบสัตว์ในที่หรือทางสาธารณะ  ซึ่งอยู่ในเขตองค์การบริหารส่วนตำบลนาเรียงและบริเวณริมน้ำหรือเขตควบคุมการเลี้ยงหรือปล่อยสัตว์  โดยไม่ปรากฏเจ้าของให้เจ้าพนักงานท้องถิ่นมีอำนาจจับสัตว์นำสัตว์ไปกักไว้ในที่สำหรับสัตว์ที่เจ้าพนักงานท้องถิ่นจัดไว้  เป็นเวลาอย่างน้อยสามสิบวันหรือสัตว์นั้นอาจเป็นอันตรายต่อประชาชนให้เจ้าพนักงานท้องถิ่นมีอำนาจทำลายหรือ
จัดการตามที่เห็นสมควร

ในระหว่างการจับสัตว์  หากสัตว์วิ่งหนีเกิดอุบัติเหตุอื่นใด  ทำให้สัตว์บาดเจ็บทางองค์การบริหารส่วนตำบลนาเรียง  จะไม่รับผิดชอบใดๆ  ทั้งสิ้น

ข้อ 11  เมื่อได้จับและนำสัตว์มากักไว้ตามความในข้อ 10  เจ้าพนักงานท้องถิ่นจะปิดประกาศแจ้งให้เจ้าของทราบและให้มารับสัตว์คืนภายใน  30  วัน นับแต่วันที่ได้จับสัตว์มากักไว้โดยประกาศไว้ที่สำนักงานองค์การบริหารส่วนตำบลนาเรียง  หรือที่ว่าการอำเภอพรหมคีรีหรือที่เปิดเผย  เมื่อพ้นกำหนด  30  วันแล้ว  ไม่มีผู้ใดมาแสดงตัวเป็นเจ้าของสัตว์  ให้สัตว์นั้นตกเป็นองค์การบริหารส่วนตำบลนาเรียง

ข้อ 12  กรณีที่กักสัตว์ไว้  อาจก่อให้เกิดอันตรายแก่สัตว์นั้นหรือสัตว์อื่น  หรือต้องเสียค่า
ใช้จ่ายเกินสมควร  เจ้าพนักงานท้องถิ่นจะจัดการขายหรือขายทอดตลาดสัตว์นั้นตามควรแก่กรณีก่อนถึงกำหนดเวลา  30  วันก็ได้  เงินที่ได้จากการขายหรือขายทอดตลาด  เมื่อได้หักค่าใช้จ่ายในการขายหรือขายทอดตลาดและค่าเลี้ยงดูสัตว์แล้ว  ให้เก็บรักษาเงินนั้นไว้แทนตัวสัตว์

กรณีสัตว์นั้นตายหรือบาดเจ็บ  หรือไม่ควรจำหน่ายต่อไป  หรือเป็นโรคติดต่อที่อาจเป็นอันตรายแก่สัตว์อื่นๆ  หรือเมื่อสัตวแพทย์ได้ตรวจสอบและได้ให้ความเห็นเป็นลายลักษณ์อักษรแล้วเจ้าพนักงานท้องถิ่นมีอำนาจทำลายได้

ในกรณีที่มิได้มีการขายหรือขายทอดตลาดตามวรรคหนึ่ง  และเจ้าของสัตว์มารับสัตว์คืนภายในเวลาที่กำหนด  ตามข้อ 10  เจ้าของสัตว์ต้องเป็นผู้เสียค่าใช้จ่ายสำหรับการเลี้ยงดูสัตว์ให้แก่องค์การบริหารส่วนตำบลนาเรียง  ตามจำนวนที่ได้จ่ายจริงด้วย

ข้อ 13  หากเจ้าของสัตว์ปฏิบัติไม่ถูกต้องตามพระราชบัญญัติการสาธารณสุข พ.ศ.2535  กฎกระทรวง  หรือประกาศที่ออกตามพระราชบัญญัติการสาธารณสุข  พ.ศ.2535  หรือข้อบัญญัตินี้  หรือคำสั่งของเจ้าพนักงานท้องถิ่นที่กำหนดไว้เกี่ยวกับการเลี้ยงสัตว์หรือปล่อยสัตว์ให้เจ้าพนักงานท้องถิ่นมีอำนาจสั่งให้เจ้าของสัตว์แก้ไข  หรือถ้าการเลี้ยงสัตว์หรือปล่อยสัตว์นั้นจะก่อให้เกิดหรือมีเหตุอันควรสงสัยว่าจะก่อให้เกิดอันตรายอย่างร้ายแรงต่อสุขภาพของประชาชน  เจ้าพนักงาน
ท้องถิ่นจะสั่งให้ผู้นั้นหยุดเลี้ยงสัตว์ทันทีเป็นการ  ชั่วคราวจนกว่าจะเป็นที่พอใจแก่เจ้าพนักงาน
ท้องถิ่นว่าปราศจากอันตรายแล้วก็ได้

คำสั่งของเจ้าพนักงานท้องถิ่นตามวรรคหนึ่ง  ให้กำหนดระยะเวลาที่ต้องปฏิบัติตามคำสั่งไว้ตามสมควร  แต่ต้องไม่น้อยกว่าเจ็ดวัน  เว้นแต่เป็นกรณีให้หยุดดำเนินกิจการทันที

ข้อ 14  ผู้ใดไม่ปฏิบัติตามหรือฝ่าฝืนข้อบังคับนี้  ต้องระวางโทษตามบทกำหนดโทษแห่ง  พระราชบัญญัติการสาธารณสุข  พ.ศ.2535

ข้อ 15  ให้นายกองค์การบริหารส่วนตำบลนาเรียง  มีหน้าที่รักษาการให้เป็นไปตามข้อบัญญัตินี้  และให้มีอำนาจออกประกาศ  คำสั่ง  ระเบียบ  ข้อบังคับเพื่อการปฏิบัติการให้เป็นไปตามข้อบัญญัติองค์การบริหารส่วนตำบลนาเรียง  นี้

ประกาศ  คำสั่ง  ระเบียบ  ข้อบังคับ  นั้นเมื่อได้ประกาศไว้โดยเปิดเผย  ณ  สำนักงาน
องค์การบริหารส่วนตำบลนาเรียง  ให้ใช้บังคับได้




ประกาศ  ณ  วันที่
มิถุนายน  พ.ศ. 2551


                                 ( ลงชื่อ )





(นายบุญเกียรติ   วงค์เกษร)



นายกองค์การบริหารส่วนตำบลนาเรียง

  เห็นชอบ
        (นายถาวร   คงแก้ว)
        นายอำเภอพรหมคีรี
(ร่าง)

